Davise karikavõistlused
Davise karikavõistlused ehk Davis Cup on iga-aastane riikidevaheline meeste meeskonnamängu võistlus tennises. Seda korraldab Rahvusvaheline Tenniseföderatsioon. Võistlus sai alguse 1900. aastal, kui vastamisi astusid Suurbritannia ja Ameerika Ühendriigid. 2013. aastal osalesid 130 riigi meeskonnad. Kõige edukam osaleja on võistluse ajaloo jooksul olnud Ameerika Ühendriigid (32 korral esikoht ja 29 korral teine koht). Austraalia on turniiri võitnud 28 korral ja teiseks jäänud 19 korda. Võistlus sai nime tennisisti ja hilisema poliitiku Dwight Davise järgi, kes tellis esimeseks võistluseks karika ja maksis selle eest.